4.  การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์ และบริการ

  ในด้านผลิต และจัดจำหน่าย

  บริษัทฯ ได้รับการแต่งตั้งจาก บริษัท เป๊ปซี่ - โคล่า อินเตอร์เนชั่นแนล จำกัด ให้เป็นผู้ผลิต
  และจำหน่ายน้ำอัดลม โดยใช้เครื่องหมายการค้า “เป๊ปซี่” “เป๊ปซี่แมกซ์” “เป๊ปซี่ทวิสต์”
  “มิรินด้า” “เซเว่นอัพ” และ “คลับ” รวมทั้ง หัวน้ำเชื่อม ภายใต้เครื่องหมายการค้า “เป๊ปซี่”
  “มิรินด้า” “เซเว่นอัพ” ภายในราชอาณาจักร โดยมีเงื่อนไขสำคัญ คือ
  จะต้องซื้อหัวน้ำเชื้อซึ่งเป็นวัตถุดิบหลักในการผลิตจากบริษัท เป๊ปซี่ -โคล่า (ไทย) เทรดดิ้ง
  จำกัด หรือบริษัทในเครือ รวมทั้ง
  ต้องรักษาคุณภาพของผลิตภัณฑ์ที่ใช้เครื่องหมายการค้าดังกล่าวให้อยู่ในมาตรฐานที่กำหนด อนึ่ง
  สิทธิ์ในการผลิต และจัดจำหน่ายดังกล่าวไม่สามารถโอนมอบให้ผู้อื่นได้ นอกจากนี้บริษัทฯ
  ยังเป็นผู้ผลิต และจำหน่ายน้ำดื่มบริสุทธิ์ และน้ำโซดา ภายใต้เครื่องหมายการค้า “คริสตัล”
  เป็นผู้ผลิต และจัดจำหน่ายเครื่องดื่ม “ชาลิปตัน” ชนิดคืนขวดให้กับ บริษัท เป๊ปซี่ ลิปตัน
  อินเตอร์เนชั่นแนล จำกัด เป็นผู้ผลิต และจัดจำหน่ายน้ำส้มทรอปิคานา ทวิสเตอร์
  ชนิดคืนขวดให้กับ บริษัท เป๊ปซี่ - โคล่า (ไทย) เทรดดิ้ง จำกัด และเป็นผู้ผลิตจำหน่าย
  เครื่องดื่มผสมเกลือแร่ “เกเตอเรด” ภายใต้ลิขสิทธิ์ของ Strokely Van Camp Inc.
  ประเทศสหรัฐอเมริกา

  ในด้านการจัดจำหน่าย

  บริษัทฯ เป็นผู้จัดจำหน่ายเครื่องดื่มชูกำลัง “คาราบาวแดง” ให้กับบริษัท คาราบาวตะวันแดง
  จำกัด เป็นผู้จัดจำหน่าย ชาเขียวพร้อมดื่ม “โออิชิ” ให้กับบริษัท โออิชิ เทรดดิ้ง จำกัด
  และเป็นผู้จัดจำหน่ายชาพร้อมดื่ม “ลิปตัน” ที่บรรจุในกระป๋อง เป๊ปซี่-โคล่า (ไทย) เทรดดิ้ง
  จำกัด เครื่องดื่มชาลิปตันในขวดพีอีที และน้ำส้มทรอปิคานา ทวิสเตอร์ เป็นผลิตภัณฑ์ที่บริษัท
  เสริมสุข เบเวอร์เรจ จำกัด เป็นผู้ผลิตภายใต้สัญญารับจ้างผลิตให้กับบริษัทฯ
  ที่เป็นเจ้าของลิขสิทธิ์ทั้งสอง ส่วนชาพร้อมดื่มลิปตัน ชนิดกระป๋อง บริษัท เสริมสุข จำกัด
  (มหาชน) เป็นผู้รับจ้างผลิต

4.2 การตลาด และสภาพการแข่งขัน

  เครื่องดื่ม “น้ำอัดลม”

  อุตสาหกรรมการผลิต และจัดจำหน่ายน้ำอัดลมเป็นอุตสาหกรรมขนาดใหญ่
  ซึ่งต้องใช้เครื่องจักรทันสมัยในการผลิต และการควบคุมคุณภาพ รวมทั้งแรงงานในด้านการขนส่ง
  และการจัดจำหน่ายสินค้าสู่มือผู้บริโภค ทั้งยังเป็นธุรกิจที่สนับสนุนอุตสาหกรรมอื่นๆ อีก เช่น
  อุตสาหกรรม น้ำตาล ขวดแก้ว ขวดพลาสติก ลังพลาสติก ฝาจุกจีบ เป็นต้น

  สภาพการแข่งขันของอุตสาหกรรมน้ำอัดลมเกิดขึ้นตลอดทั้งปี มีผู้ประกอบการรายใหม่ ๆ
  เข้ามาในตลาดเพิ่มขึ้น
  ในปัจจุบันอัตราการเจริญเติบโตของตลาดน้ำอัดลมไม่สูงนัก เนื่องจากมีเครื่องดื่มประเภทอื่นเข้าสู่ตลาดเครื่องดื่ม
  เป็นจำนวนมาก รวมทั้งการเปลี่ยนแปลงกระแสความนิยมบริโภคเครื่องดื่มอื่นๆ ของผู้บริโภค
  อาทิเช่น น้ำดื่มบริสุทธิ์ น้ำผลไม้ น้ำแร่ และอาหารนม เป็นต้น
  จึงทำให้การแข่งขันในธุรกิจน้ำอัดลมยิ่งเพิ่มความรุนแรงมากขึ้นอีก

  ปัจจัยของความสำเร็จในการดำเนินธุรกิจน้ำอัดลม ได้แก่ การมีสินค้าที่มีคุณภาพได้มาตรฐาน
  การให้บริการที่ดี และการตอบสนองความต้องการของลูกค้าได้อย่างรวดเร็ว
  ซึ่งโอกาสสำหรับการดำเนินธุรกิจเครื่องดื่มนั้นจะขึ้นอยู่กับ
  การมีช่องทางการจำหน่ายเพื่อเข้าถึงผู้บริโภคเพิ่มขึ้น การขยายตัวทางธุรกิจของลูกค้า อันได้แก่
  ห้าง ตลาดค้าส่งค้าปลีกขนาดใหญ่ ซุปเปอร์มาร์เก็ต ร้านค้าสะดวกซื้อ ร้านอาหารฟาส์ตฟู้ด
  เป็นต้น อัตราเจริญเติบโตของธุรกิจดังกล่าว
  ขึ้นอยู่กับปัจจัยพื้นฐานของเศรษฐกิจภายในประเทศเป็นสำคัญ

  แนวโน้มการเจริญเติบโต และการพัฒนาของอุตสาหกรรมน้ำอัดลม เป็นผลจากการส่งเสริม
  และขยายกิจกรรม ทางด้านการตลาดเป็นเกณฑ์ ซึ่งรวมถึงการโฆษณา
  การจัดการส่งเสริมการขาย การพัฒนาผลิตภัณฑ์ และบรรจุภัณฑ์ใหม่ๆ
  หรือการแนะนำสินค้ารสชาติใหม่เพื่อดึงดูดใจผู้บริโภค
  เป็นผลให้การขยายตัวของอุตสาหกรรมมีอยู่อย่างต่อเนื่อง

  การแข่งขันในธุรกิจน้ำอัดลมมีความรุนแรง โดยเฉพาะการแข่งขันในด้านราคา
  โดยเน้นจุดขายด้วยปริมาณที่มากกว่า ในราคาที่ถูกกว่า ในปี 2552
  เสริมสุขวางจำหน่ายเครื่องดื่มในบรรจุภัณฑ์ชนิดไม่คืนขวดขนาดใหม่ ได้แก่ ขนาด 460 ม.ล.
  480 ม.ล. , 1.2 ลิตร และ 1.5 ลิตร ในราคาที่ดึงดูดใจผู้บริโภค
  ซึ่งได้รับการตอบรับจากตลาดเป็นอย่างดี รวมถึง การที่บริษัทฯ
  ได้กระตุ้นยอดขายเครื่องดื่มน้ำอัดลมด้วยการจัดการส่งเสริมการขายอย่างต่อเนื่อง
  ส่งผลต่อยอดขายน้ำอัดลมที่เพิ่มสูงขึ้นมาตลอด

  น้ำดื่ม “คริสตัล”

  ปัจจัยความสำเร็จของน้ำดื่มคริสตัลเกิดจากคุณภาพของสินค้า ระบบการจัดจำหน่ายที่มีประสิทธิภาพ
  การบริการที่ดีต่อลูกค้า และกิจกรรมการตลาดที่เข้าถึงผู้บริโภค
  ปัจจัยดังกล่าวมีความจำเป็นสำหรับการแข่งขันในตลาดน้ำดื่ม ซึ่งเป็นตลาดที่มี
  ผู้แข่งขันในตลาดมากราย และไม่มีความแตกต่างทางด้านราคา
  ปัจจุบันนอกจากน้ำดื่มคริสตัลของบริษัทฯ และน้ำดื่ม รายใหญ่อื่นๆ ในตลาดแล้ว
  ยังมีบริษัทน้ำดื่มรายใหม่เข้ามาในตลาดเป็นจำนวนมาก
  ส่งผลให้พื้นที่วางสินค้าขายในช่องทางค้าปลีกก็แออัดไปด้วยแบรนด์หลากหลายมากมาย
  ทำให้ผู้บริโภคเกิดความสับสนในการเลือกซื้อ ซึ่งการเข้ามาทำตลาดของแบรนด์น้ำดื่มรายใหม่
  ได้ส่งผลกระทบต่อยอดขายโดยรวมของธุรกิจน้ำดื่ม อย่างไรก็ตาม ถึงแม้การแข่งขันในธุรกิจ
  น้ำดื่มจะเข้มข้นขึ้น บริษัทฯ ก็ยังคงสามารถเพิ่มยอดขายของน้ำดื่มคริสตัลได้อย่างต่อเนื่อง

  น้ำดื่มคริสตัลเป็นผลิตภัณฑ์ที่มีจุดเด่นในด้านคุณภาพและมาตรฐานของสินค้า
  โดยเป็นน้ำดื่มรายแรกในประเทศไทย ที่ได้รับใบรับรองคุณภาพจาก NSF
  ซึ่งเป็นองค์กรนานาชาติทำหน้าที่ตรวจสอบคุณภาพ
  และออกใบรับรองน้ำดื่มบรรจุขวดที่ผ่านการตรวจสอบมาตรฐานอย่างเคร่งครัดแล้วเท่านั้น

  เครื่องดื่ม “ลิปตันไอซ์ที”

  จากการที่บริษัทฯ มีความเชี่ยวชาญในธุรกิจเครื่องดื่มทั้งชนิดอัดลม และไม่อัดลม
  ทั้งในด้านการผลิต และ
  จัดจำหน่าย เมื่อบริษัท ยูนิลีเวอร์ ไทยโฮลดิ้งส์ จำกัด ผู้ผลิต และจำหน่ายสินค้าอุปโภค
  และบริโภครายใหญ่ในเมืองไทย ได้เปิดตลาดชาพร้อมดื่ม “ลิปตันไอซ์ที”
  ซึ่งมีทั้งในบรรจุภัณฑ์แบบกระป๋อง และชนิดบรรจุขวดขึ้นในประเทศ จึงได้มอบหมายให้บริษัทฯ
  เป็นผู้ผลิต และจัดจำหน่ายสินค้าดังกล่าว ทำให้บริษัทฯ เป็นบริษัทแรกของไทย
  ที่ผลิตเครื่องดื่มครบวงจร
  โดยความร่วมมือประสานงานของทั้งสองบริษัทจนทำให้ยอดจำหน่ายเพิ่มขึ้นอย่างรวดเร็ว

  ในปี 2547 เป๊ปซี่ และ ยูนิลิเวอร์ ได้ร่วมทุนจัดตั้งธุรกิจร่วมภายใต้ชื่อ บริษัท เป๊ปซี่ ลิปตัน
  อินเตอร์เนชั่นแนล จำกัด เพื่อส่งเสริมการขายผลิตภัณฑ์ชาลิปตันผ่านผู้ผลิต และบรรจุขวดทั่วโลก
  ในประเทศไทยเสริมสุขยังคงเป็นผู้ผลิต และ
  จัดจำหน่ายชาลิปตันชนิดคืนขวดและบรรจุกระป๋องภายใต้การอนุมัติจาก บริษัท เป๊ปซี่ ลิปตัน
  อินเตอร์เนชั่นแนล จำกัด จึงเป็นอีกก้าวหนึ่งที่เสริมสุข และเป๊ปซี่โค ร่วมมือกันในการพัฒนาธุรกิจ
  และผลิตภัณฑ์เครื่องดื่มนอกเหนือจากน้ำอัดลม

  ปัจจุบัน ลิปตันไอซ์ทีมีจำหน่ายในขวดแก้วชนิดคืนขวดขนาดบรรจุ 10 ออนซ์ และ 15 ออนซ์
  และในขวดพีอีที ขนาดบรรจุ 350 ซีซี และ 1 ลิตร โดยในปีที่ผ่านมา
  ลิปตันไอซ์ทีมีการเติบโตที่น่าพอใจ ทั้งนี้มีการผลิตดำเนินการโดย บริษัท เสริมสุข เบเวอร์เรจ
  จำกัด ซึ่งเป็นบริษัทในเครือ ส่วนการจัดจำหน่ายยังคงดำเนินการโดยบริษัท เสริมสุข จำกัด
  (มหาชน)

  เครื่องดื่มเกลือแร่ “เกเตอเรด”

  บริษัท Strokely Van Camp Inc. ได้แต่งตั้งให้ บริษัทเสริมสุข จำกัด (มหาชน)
  เป็นผู้ดูแลการผลิต และ
  จัดจำหน่าย “เกเตอเรด” (Gatorade) เครื่องดื่มเกลือแร่ อันดับหนึ่งของโลก ในประเทศไทย
  เกเตอเรด เป็นเครื่องดื่มเกลือแร่ที่เป็นที่รู้จัก และได้รับความนิยมในรสชาติ
  และคุณสมบัติที่เหนือกว่าเครื่องดื่มเกลือแร่ทั่วไป ด้วยส่วนผสมของ เกลือแร่
  และความหวานที่เหมาะสม ทำให้ร่างกายดูดซึมได้ดี เหมาะกับผู้ที่เสียเหงื่อ
  และนิยมการออกกำลังกาย จึงเป็นเครื่องดื่มเพื่อสุขภาพ และอยู่ในกระแสความนิยม เกเตอเรด
  มีให้เลือก 3 รสชาติ คือ รสมะนาว , รสองุ่น และบลูบลาส ในบรรจุภัณฑ์แบบขวดพีอีที ขนาด
  350 มิลลิลิตร และในขวดพีอีทีขนาด 500 มิลลิลิตร

  น้ำผลไม้ “ทรอปิคานา ทวิสเตอร์”

  อีกก้าวหนึ่งซึ่งบริษัทฯ ดำเนินการเพื่อให้เป็นผู้ผลิตและจัดจำหน่ายเครื่องดื่มครบวงจร
  คือการเป็นผู้ผลิต และ
  จัดจำหน่ายน้ำผลไม้ซึ่งมีส่วนผสมน้ำผลไม้ 14 เปอร์เซ็นต์ ภายใต้ชื่อ “ทรอปิคานา ทวิสเตอร์”
  โดยการผลิตดำเนินการโดยบริษัท เสริมสุข เบเวอร์เรจ จำกัด และจัดจำหน่ายโดยบริษัท
  เสริมสุข จำกัด (มหาชน) ปัจจุบันน้ำผลไม้ รสส้ม ทรอปิคานา ทวิสเตอร์ มีให้เลือก
  ในภาชนะชนิดคืนขวด ขนาด 250 ซีซี ขวดแก้วชนิดไม่คืนขวดขนาด 250 ซีซี และ ขวดพีอีทีขนาด
  350 ซีซี และทรอปิคานา ทวิสเตอร์ น้ำล้มผสมเนื้อส้ม บรรจุในขวดแก้วชนิดไม่คืนขวดขนาด 250
  ซีซี และขวดพีอีทีขนาด 350 ซีซี เพื่อขยายฐานผลิตภัณฑ์ให้มีความหลากหลาย
  โดยน้ำผลไม้ทรอปิคานา ทวิสเตอร์ เป็นทางเลือกอีกทางหนึ่งให้กับผู้บริโภค
  เพื่อตอบสนองกระแสความนิยมเครื่องดื่มบำรุงสุขภาพ

  เครื่องดื่ม “คาราบาวแดง”

  บริษัทฯ ได้เป็นตัวแทนจำหน่าย เครื่องดื่ม “คาราบาวแดง” ให้กับบริษัท คาราบาวตะวันแดง
  จำกัด ตั้งแต่เดือนตุลาคม 2545 ทั้งนี้ ยอดขายของเครื่องดื่ม “คาราบาวแดง” ในปี 2554
  มีอัตราการเติบโตที่โดดเด่นที่สุด อันเป็นผลมาจากการทำงาน และประสานงานกันอย่างดี
  ระหว่างบริษัทฯ และบริษัท คาราบาวแดง จำกัด ที่ได้เน้นการโฆษณา
  การจัดการส่งเสริมการขาย และการพัฒนาผลิตภัณฑ์ที่ได้รับการตอบรับจากผู้บริโภคเป็นอย่างดี

  เครื่องดื่มชาเขียว “โออิชิ”

  จากกระแสความสนใจในสุขภาพของผู้บริโภค และการเติบโตของเครื่องดื่มประเภทชา บริษัทฯ
  ได้เป็นผู้จัดจำหน่าย ชาเขียวพร้อมดื่มภายใต้ชื่อ "โออิชิ กรีนที" ให้กับ บริษัท โออิชิ เทรดดิ้ง
  จำกัด ตั้งแต่เดือน พฤศจิกายน 2548 ท่ามกลางภาวะตลาดที่มีการแข่งขันสูง แต่ยอดขายชาเขียว
  “โออิชิ” ก็ยังเพิ่มขึ้นอย่างต่อเนื่อง

4.3 การจัดหาผลิตภัณฑ์ และการบริการ

  วัตถุดิบสำคัญในการผลิตจัดหาจากแหล่งต่างๆ ดังนี้

  หัวน้ำเชื้อ เป๊ปซี่ เป๊ปซี่แมกซ์ เป๊ปซี่ทวิสต์ มิรินด้า เซเว่นอัพ และ คลับ จัดซื้อจาก บริษัท
  เป๊ปซี่ - โคล่า (ไทย) เทรดดิ้ง จำกัด ซึ่งเป็นผู้นำเข้าจากต่างประเทศ

  หัวน้ำเชื้อ ชาลิปตัน จัดซื้อจาก บริษัท เป๊ปซี่ - โคล่า (ไทย) เทรดดิ้ง จำกัด
  ซึ่งเป็นผู้นำเข้าจากต่างประเทศ

  หัวน้ำเชื้อ น้ำผลไม้ทรอปิคานา ทวิสเตอร์ และส่วนผสมเพื่อการผลิตเครื่องดื่ม เกเตอเรด
  ผู้รับจ้างผลิตจัดซื้อโดยตรงจาก บริษัท เป๊ปซี่ - โคล่า (ไทย) เทรดดิ้ง จำกัด
  ซึ่งเป็นผู้นำเข้าจากต่างประเทศ

  สินค้าที่บริษัทฯ เป็นผู้จัดจำหน่ายได้แก่ เครื่องดื่ม คาราบาว แดง และชาเขียว โออิชิ
  จัดซื้อโดยตรงจากบริษัทผู้ผลิต และเป็นเจ้าของผลิตภัณฑ์

  วัตถุดิบที่ใช้ในการผลิตอื่นเป็นวัตถุดิบที่จัดซื้อในประเทศ เช่น น้ำตาล ก๊าซคาร์บอนไดออกไซด์
  เคมีภัณฑ์
  ขวดแก้ว ฝาจุกเกลียว ฝาจุกจีบ ลังพลาสติก ขวด PET กระป๋อง และกล่องกระดาษ

  นอกจากหัวน้ำเชื้อที่ใช้ในการผลิตเครื่องดื่มซึ่งจัดซื้อจากเจ้าของผลิตภัณฑ์แล้ว การซื้อวัตถุดิบ
  และบรรจุภัณฑ์อื่น บริษัทฯ จัดหาจากผู้จำหน่ายประมาณ 3 - 4 ราย เพื่อให้มีวัตถุดิบ
  และบรรจุภัณฑ์ที่เพียงพอกับความต้องการในราคาที่เหมาะสม

บริษัท เสริมสุข จำกัด ( มหาชน ) มีโรงงานผลิตสินค้าเพื่อจำหน่าย 5 แห่ง ดังนี้

1)  โรงงานปทุมธานี ตั้งอยู่เลขที่ 63 หมู่ที่ 3 ต.บางขะแยง อ.เมือง จ.ปทุมธานี

2)  โรงงานนครราชสีมา ตั้งอยู่เลขที่ 211 หมู่ที่ 4 ต.ปรุใหญ่ อ.เมือง จ.นครราชสีมา

3)  โรงงานนครสวรรค์ ตั้งอยู่เลขที่ 72 ซ.วัดจอมคีรีนาคพรต ต.นครสวรรค์ออก อ.เมือง
    จ.นครสวรรค์

4)  โรงงานสุราษฎร์ธานี ตั้งอยู่เลขที่ 111 หมู่ 5 ต.ท่าโรงช้าง อ.พุนพิน จ.สุราษฎร์ธานี

5)  โรงงานชลบุรี ตั้งอยู่เลขที่ 700/369 หมู่ที่ 6 ต.หนองไม้แดง อ.เมือง จ.ชลบุรี

  นอกเหนือจากโรงงานทั้ง 5 แห่งข้างต้น บริษัทฯ ยังมีบริษัทในเครือ
  ซึ่งดำเนินธุรกิจโดยการผลิตสินค้าเพื่อจำหน่ายอีกหนึ่งแห่ง คือ บริษัท เสริมสุข เบเวอร์เรจ
  จำกัด ซึ่งตั้งอยู่ที่นิคมอุตสาหกรรมอมตะนคร เลขที่ 700/368 ม.6 ต.หนองไม้แดง อ.เมือง
  จังหวัดชลบุรี

  กำลังการผลิต และปริมาณการผลิต “น้ำอัดลม” ของบริษัท เสริมสุข จำกัด ( มหาชน )

  ------------------------- ---------- --------- --------- --------- ---------
  รายการ                    ปี 2554     ปี 2553    ปี 2552              ปี 2551

  กำลังการผลิตเต็มที่ ( หน่วย :   141.411    141.411   138.576             142.526
  ล้านลังต่อปี )                                                         

  ปริมาณการผลิตจริง ( หน่วย :   74.605     86.358    80.568              81.647
  ล้านลังต่อปี )                                                         

  การใช้กำลังการผลิตเฉลี่ยทั้งปี    52.76%     61.09%    58.14%              57.29%

  อัตราเพิ่มของปริมาณการผลิต     (13.61)%   2.95%     0.85%               -11.4%
  ------------------------- ---------- --------- --------- --------- ---------

  ปี 2554 บริษัทฯ มีปริมาณการผลิตจริงต่ำกว่าปี 2553 เนื่องจาก ปัญหาน้ำท่วมใน 3 โรงงาน
  โดยโรงงานปทุมธานีหยุดการผลิต ระหว่าง 20 ต.ค. - 6 ธ.ค. 54 ,
  โรงงานนครสวรรค์หยุดการผลิตระหว่าง 12 ก.ย. - 16 พ.ย.54 และโรงงานสุราษฎร์ธานี
  หยุดการผลิตระหว่าง 30 มี.ค. - 10 เม.ย. 54

  การรักษาสิ่งแวดล้อม

  บริษัท ฯ ให้ความสำคัญต่อการดูแลรักษาและอนุรักษ์สิ่งแวดล้อม โดยมีนโยบายคุณภาพ
  และสิ่งแวดล้อมเป็นแนวทางในการดำเนินงาน เพื่อป้องกัน บรรเทา
  และลดผลกระทบต่อสิ่งแวดล้อมตลอดกระบวนการผลิต และขยายผลสู่สาธารณชนภายนอก
  ผ่านการดำเนินกิจกรรมเพื่อสังคมในหลากหลายมิติ โดยบริษัท ฯ
  เป็นองค์กรชั้นนำในการขับเคลื่อนสังคมไทยให้เกิดการ พัฒนาด้านสังคม
  และสิ่งแวดล้อมอย่างยั่งยืน และเพื่อให้มีการดำเนินโครงการที่เป็นรูปธรรม และวัดผลได้ชัดเจน
  บริษัท ฯ จึงได้ขับเคลื่อนการดำเนินงานด้านสิ่งแวดล้อมผ่านกลยุทธ์ Serm Suk Green
  Dimensions ซึ่งประกอบด้วยการดำเนินงาน 5 มิติ คือ น้ำ บรรจุภัณฑ์ พลังงาน
  สภาพแวดล้อมในโรงงาน และทรัพยากรมนุษย์

มิติที่ 1 : น้ำ

  น้ำ เป็นทรัพยากรที่บริษัท ฯ ให้ความสำคัญสูงสุด
  เนื่องจากน้ำไม่เพียงเป็นปัจจัยหลักในการดำเนินธุรกิจของบริษัท ฯ
  แต่ยังเป็นปัจจัยธรรมชาติที่สำคัญต่อการดำรงชีวิต ด้วยระยะเวลาที่ผ่านมาเกือบ 60 ปี บริษัท
  เสริมสุข จำกัด (มหาชน) ได้ตระหนักถึงความสำคัญเรื่องน้ำมาโดยตลอด
  โดยนับตั้งแต่ระยะเริ่มต้นของการประกอบกิจการ บริษัทฯ เป็นผู้ประกอบการรายแรก ๆ ที่ริเริ่ม
  นำระบบบำบัดน้ำเสียที่ทันสมัยมาใช้ในการบำบัดน้ำทิ้งก่อนปล่อยออกจากโรงงาน
  และยังได้รับการยกย่องให้เป็นตัวอย่างแก่สังคมโดยมีผู้เข้าศึกษาเยี่ยมชม ได้แก่ นักเรียน นิสิต
  นักศึกษา หน่วยงานราชการ และผู้สนใจอื่น ๆ ซึ่งบริษัทฯ ได้ร่วมมือ เผยแพร่วิทยาการ
  ดังกล่าวให้กับผู้เข้าศึกษาเยี่ยมชมอย่างต่อเนื่องมาโดยตลอด

  บริษัท ฯ ได้ขยายธุรกิจ โดยมีการตั้งโรงงานในพื้นที่ภูมิภาคต่าง ๆ ทั่วประเทศ
  โดยโรงงานแต่ละแห่งจะมีระบบบำบัดน้ำเสีย ที่มีประสิทธิภาพ
  โดยเฉพาะอย่างยิ่งโรงงานปทุมธานี ซึ่งตั้งอยู่ริมแม่น้ำเจ้าพระยา
  บริษัทฯได้ลงทุนสร้างระบบบำบัดน้ำเสีย ที่มีประสิทธิภาพสูง ด้วยเงินลงทุนประมาณ 50 ล้านบาท
  เพื่อบำบัดน้ำทิ้งก่อนที่จะระบายลงสู่แม่น้ำเจ้าพระยา

  บริษัท ฯ มีการควบคุมการทำงานของระบบบำบัดน้ำเสียต่อเนื่องตลอด 24 ชั่วโมง
  และมีการตรวจวิเคราะห์คุณภาพน้ำเสียก่อนที่จะเข้าสู่ระบบบำบัดน้ำเสีย
  และคุณภาพน้ำทิ้งหลังผ่านกระบวนการบำบัดก่อนปล่อยออกจากโรงงาน
  ให้เป็นไปตามเกณฑ์มาตรฐาน ที่กำหนดของกรมโรงงานอุตสาหกรรม กระทรวงอุตสาหกรรม
  และกรมการขนส่งทางน้ำและพาณิชย์นาวี กระทรวงคมนาคม ดังนี้

  ----------- -------- -------- -------- -------- -------- -------- --------
  Parameter   PH       BOD      COD      TSS      TDS      TKN      Grease &
                                                                    Oil

  Standard    5.5 -    ≤ 20 ppm ≤ 120    ≤ 50 ppm ≤ 3000   ≤ 100    ≤ 5 ppm
              9.0               ppm               ppm      ppm      
  ----------- -------- -------- -------- -------- -------- -------- --------

  และด้วยการควบคุมดูแลอย่างใกล้ชิด และต่อเนื่อง ทำให้น้ำทิ้งที่ปล่อยออกจากโรงงานของบริษัท
  ฯ มีค่าความสกปรกในรูปของค่า BOD ไม่เกิน 5 mg/l
  ซึ่งมีความสะอาดกว่ามาตรฐานที่กรมโรงงานอุตสาหกรรมกำหนดไว้ถึง 5 เท่า
  และสะอาดกว่ามาตรฐานน้ำทิ้งจากครัวเรือนมากกว่า 50 เท่า และตั้งแต่ปี 2549 บริษัทฯ
  ได้ลงทุนติดตั้งเครื่องมือตรวจวัดความสะอาดของน้ำทิ้ง ก่อนปล่อยออกจากโรงงานของบริษัทฯ
  ทุกแห่ง โดยเครื่องมือดังกล่าวมีความแม่นยำสูงในการตรวจสอบคุณภาพน้ำทิ้ง พร้อมทั้ง
  มีการเชื่อมโยงรายงานข้อมูลคุณภาพน้ำทิ้งผ่านระบบคอมพิวเตอร์ไปยังกรมโรงงานอุตสาหกรรมอย่างต่อเนื่องตลอด
  24 ชั่วโมง

  ทำให้มั่นใจได้ว่าน้ำทิ้งที่ปล่อยออกจากโรงงานมีความสะอาด
  ไม่ก่อให้เกิดมลภาวะต่อสังคมและสิ่งแวดล้อม
  ซึ่งเป็นผลสืบเนื่องจากความมุ่งมั่นตั้งใจของบริษัทที่ตระหนักถึงความรับผิดชอบต่อสังคม
  และการร่วมอนุรักษ์รักษาสิ่งแวดล้อมที่ดีอย่างยั่งยืน

  มิติที่ 2 : บรรจุภัณฑ์

  เพื่อการจัดการบรรจุภัณฑ์อย่างยั่งยืน บริษัท ฯ
  ได้ตั้งเป้าหมายลดการสิ้นเปลืองทรัพยากรให้มากที่สุด โดยนำแนวคิดหลัก 3 Rs : Reduce ,
  Reuse และ Recycle มาใช้ในการจัดการบรรจุภัณฑ์ตั้งแต่ต้นทางจนถึงปลายทาง ดังนี้

1.  ลดการใช้วัตถุดิบ (Reduce) ด้วยการออกแบบบรรจุภัณฑ์เพื่อลดการใช้วัตถุดิบ เช่น
    การพัฒนาขวดพีอีทีให้มีน้ำหนักลดลง ทำให้สามารถลดปริมาณการใช้พลาสติกได้ปีละกว่า 1,000
    ตัน, โครงการลดปริมาณกระดาษที่นำมาใช้เป็นถาดบรรจุภัณฑ์,
    โครงการลดความหนาของกระป๋องอลูมิเนียม ทั้งนี้เพื่อเป็นการใช้ทรัพยากรเท่าที่จำเป็น
    และคุ้มค่าที่สุด

2.  นำบรรจุภัณฑ์กลับมาใช้ซ้ำ (Reuse) ด้วยการใช้บรรจุภัณฑ์ขวดแก้วแบบคืนขวด
    เพื่อให้มีการนำบรรจุภัณฑ์ขวดแก้วกลับมาใช้ซ้ำ
    และบรรจุภัณฑ์ขวดแก้วยังสามารถนำกลับมารีไซเคิลได้ 100 %

  3. การคัดแยกวัสดุที่ไม่ใช้แล้วเพื่อการ Recycle โดยส่งวัสดุที่ไม่ใช้แล้วไปยังโรงงานแปรรูป
  เพื่อนำกลับมาใช้ประโยชน์ใหม่ ในรูปแบบต่าง ๆ เพื่อให้เกิดการใช้ทรัพยากรอย่างคุ้มค่าที่สุด

  นอกจากนี้ บริษัท ฯ ยังได้ร่วมกับบริษัทชั้นนำกว่า 20 บริษัท และกลุ่มอุตสาหกรรม 5 กลุ่มหลัก
  ร่วมกันจัดตั้งสถาบันจัดการบรรจุภัณฑ์ และรีไซเคิลเพื่อสิ่งแวดล้อม ตั้งแต่ปี 2549
  ภายใต้การกำกับดูแลของสภาอุตสาหกรรมแห่งประเทศไทย
  โดยมีวัตถุประสงค์เพื่อให้มีการจัดการบรรจุภัณฑ์
  และวัสดุที่ไม่ใช้แล้วของประเทศอย่างถูกต้องเหมาะสม
  และยั่งยืนไม่ก่อให้เกิดผลกระทบต่อสิ่งแวดล้อมของประเทศ โดยในปี 2554 บริษัท ฯ
  ได้ร่วมกับสถาบันบรรจุภัณฑ์ ฯ เป็นภาคีเครือข่ายรีไซเคิล “โครงการ 84 พรรษา 84
  ล้านกิโลกรัม ร่วมใจรีไซเคิลเพื่อพ่อ” เพื่อเป็นการเฉลิมพระเกียรติพระบาทสมเด็จพระเจ้าอยู่หัว
  ทรงมีพระชนมายุครบ 7 รอบ 84 พรรษา ในปี 2554
  ซึ่งสามารถรวบรวมตัวเลขวัสดุรีไซเคิลตลอดการดำเนินโครงการได้มากกว่า 320 ล้านกิโลกรัม

  มิติที่ 3 : พลังงาน

  การพัฒนาการขนส่งทางน้ำ ลดปัญหามลพิษ

  บริษัทฯ เป็นผู้ริเริ่มระบบการขนส่งทางน้ำเป็นรายแรก ๆ ตั้งแต่ปี 2523
  และได้พัฒนามาอย่างต่อเนื่องจนกระทั่งในปัจจุบันเสริมสุขมีเรือลากจูงทั้งสิ้น 3 ลำ
  และเรือบรรทุกสินค้า 4 ลำแต่ละลำสามารถบรรทุกเครื่องดื่มได้ถึง 8,640 ลัง
  ซึ่งการลากจูงสินค้าทางเรือ 1 เที่ยว เทียบเท่ากับการใช้รถบรรทุกขนาดใหญ่ขนส่งสินค้าได้ถึง
  20 เที่ยวทำให้ลดปริมาณการใช้น้ำมันได้ถึง 240,000 ลิตรต่อปี
  ซึ่งนอกจากจะช่วยลดค่าใช้จ่ายในการขนส่งสินค้าแล้ว สิ่งสำคัญคือช่วยลดปัญหามลพิษ
  และความคับคั่งของการจราจรทางบก
  ตลอดจนช่วยประหยัดพลังงานเชื้อเพลิงให้กับประเทศอีกด้วย

  การใช้พลังงานทางเลือก

  บริษัทฯได้ดำเนินการใช้แก๊สมีเทน
  ซึ่งเป็นเชื้อเพลิงชีวภาพที่ได้จากการย่อยสลายจุลินทรีย์จากระบบบำบัดน้ำเสีย
  เพื่อใช้ทดแทนการใช้น้ำมันเตาในระบบหม้อไอน้ำของโรงงาน
  ซึ่งสามารถลดการใช้น้ำมันเตาได้ถึงปีละกว่า 200,000 ลิตร นอกจากนี้บริษัทฯ
  ยังมีการสนับสนุนการใช้พลังงานทางเลือก เช่น การใช้ก๊าซ NGV , LPG และน้ำมันดีเซล B5
  มาใช้ในหน่วยรถของเสริมสุขทุกประเภท

  และในปีที่ผ่านมา บริษัทฯ ร่วมกับกรมพัฒนาพลังงานทดแทนและอนุรักษ์พลังงาน (พพ.)
  กระทรวงพลังงาน ดำเนินโครงการ Solar Hot Water ( ผลิตน้ำร้อนจากพลังงานแสงอาทิตย์
  ) โดยเป็นการเพิ่มอุณหภูมิของน้ำก่อนเข้าสู่ระบบหม้อไอน้ำ
  ทำให้สามารถช่วยลดปริมาณการใช้เชื้อเพลิงน้ำมันเตา ซึ่งเป็นเชื้อเพลิงฟอสซิล
  โดยโครงการดังกล่าวเป็นโครงการนำร่อง ณ โรงงานนครราชสีมา
  และจะได้ขยายผลไปยังทุกโรงงานของบริษัทฯ ต่อไป

  ทั้งนี้ การพัฒนาการใช้พลังงานทางเลือกนอกจากจะเป็นการประหยัดค่าใช้จ่ายทางด้านเชื้อเพลิง
  และพลังงานของบริษัทฯ แล้ว ยังเป็นการช่วยประหยัดพลังงานของประเทศ
  โดยเฉพาะเชื้อเพลิงฟอสซิล ซึ่งใช้แล้วหมดไป และที่สำคัญยังช่วยลดการ ปล่อยก๊าซเรือนกระจก
  ซึ่งเป็นสาเหตุสำคัญของการเปลี่ยนแปลงสภาวะภูมิอากาศ
  หรือภาวะโลกร้อนที่เป็นประเด็นปัญหาสำคัญของโลกในปัจจุบันได้อย่างยั่งยืน

  มิติที่ 4 และ 5 : สภาพแวดล้อมในโรงงาน และทรัพยากรมนุษย์

  คนเป็นทรัพยากรที่บริษัทฯ ให้ความสำคัญมากที่สุด การที่จะนำพาบริษัทฯ
  ไปสู่การเป็นต้นแบบในการดูแลสิ่งแวดล้อม อย่างยั่งยืนนั้น จะต้องอาศัยคน
  และต้องมีพนักงานที่มีใจรักษ์สิ่งแวดล้อมเป็นพลังขับเคลื่อน บริษัทฯ จึงมุ่งปลูกฝังจิตสำนึก
  ด้านสิ่งแวดล้อมให้กับพนักงาน รวมทั้ง จัดตั้งทีมบุคลากรด้านสิ่งแวดล้อมประจำโรงงาน
  เพื่อจัดการสิ่งแวดล้อม และระบบบำบัดน้ำเสียกว่า 30 คน
  โดยทีมงานจะผ่านการฝึกอบรมหลักสูตรจากกรมโรงงานอุตสาหกรรม และสถาบันสิ่งแวดล้อมไทย
  และ ยังให้ความสำคัญต่อการพัฒนาความรู้ความสามารถของบุคลากรด้านสิ่งแวดล้อมอย่างต่อเนื่อง
  โดยการส่งบุคลากรเข้าร่วม การอบรมศึกษาดูงานด้านการควบคุมดูแลระบบน้ำเสีย
  การอนุรักษ์และรักษาทรัพยากรน้ำและสิ่งแวดล้อม กับหน่วยงานภายในและภายนอก
  เพื่อเพิ่มพูนความรู้และประสบการณ์ และนำมาใช้ในการพัฒนาการทำงานภายในบริษัทฯ

  บริษัทฯ
  ยังให้ความสำคัญกับการสร้างบรรยากาศในการทำงานที่เป็นมิตรกับพนักงานด้วยการเพิ่มพื้นที่สีเขียว
  ได้พักผ่อน และทำกิจกรรมสันทนาการภายในโรงงาน อาทิ การปลูกต้นไม้ สระบัว สนามฟุตบอล
  คลอง และสวนภายในโรงงาน ด้วยความเชื่อมั่นว่าสิ่งแวดล้อมที่ดีส่งผลต่อจิตใจ
  และประสิทธิภาพการทำงาน

  นอกจากนี้ บริษัทฯ ยังเปิดโอกาสให้บุคคลภายนอก ทั้งที่เป็นนักวิชาการ นิสิตนักศึกษา
  เข้ามาศึกษาดูงานระบบบำบัดน้ำเสียด้วยมากกว่าปีละ 1,000 คน พร้อมทั้ง
  ยังเป็นต้นแบบในระบบบำบัดน้ำเสียแบบไร้อากาศ และผลักดันให้หน่วยงานต่างๆ เกิดการเรียนรู้
  และมีจิตสำนึก โดยการให้คำปรึกษากับบริษัทต่าง ๆ ในการดูแลระบบบำบัดน้ำเสีย
  และอนุเคราะห์เชื้อจุลินทรีย์ จากระบบบำบัดน้ำเสียให้กับบริษัทต่างๆ